กรุงเทพเสริมไอทีรุกฟินเทค
ธนาคารกรุงเทพกรุยทางฟินเทค เสริมทีมนวัตกรรม เพิ่มลงทุนยกชั้นระบบไอที
26 ก.ย. 2559

ธนาคารกรุงเทพกรุยทางฟินเทค เสริมทีมนวัตกรรม เพิ่มลงทุนยกชั้นระบบไอที
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า ธนาคารเข้าไปศึกษาพัฒนาการเทคโนโลยีทางการเงิน (ฟินเทค) ในหลากหลายช่องทางและด้วยการผสมผสาน โดยการเข้าถึงฟินเทคในต่างประเทศนั้น ธนาคารได้เข้าไปเรียนรู้ผ่านการเข้าร่วมกลุ่มพันธมิตร R3 (R3 Consortium) ที่เกิดจากการรวมตัวของผู้เชี่ยวชาญด้านฟินเทค ที่มีสถาบันการเงินชั้นนำของโลกกว่า 55 แห่งเป็นสมาชิก โดยธนาคารสนใจฟินเทคที่เกี่ยวกับระบบชำระเงินที่เชื่อมโยงระหว่างประเทศ ซึ่งขณะนี้ทีมงานนวัตกรรมกำลังศึกษาและวางแผนพัฒนาเทคโนโลยี คาดว่าจะต้องใช้เวลาอีกสักระยะหนึ่งประมาณ 2-3 ปี ในการดำเนินการทดสอบเพื่อให้เกิดความมั่นใจ จึงจะนำมาใช้ในธุรกิจและให้บริการลูกค้าได้
นอกจากนี้ ธนาคารได้มีการจัดตั้งกองทุนร่วมลงทุน (เวนเจอร์แคปปิตอล) อยู่ภายใต้บริษัท บัวหลวงเวนเจอร์ ซึ่งเป็นบริษัทลูกแยกออกมาจากธนาคาร ซึ่งมีการจัดตั้งขึ้นมาได้ประมาณ 1 ปี  โดยมีเงินทุนตั้งต้นราว 2,000-3,000 ล้านบาท เพื่อดำเนินการร่วมลงทุนกับผู้ประกอบการกลุ่มสตาร์ทอัพ และเปิดกว้างทั้งผู้ประกอบการที่อยู่ในประเทศและต่างประเทศ แต่ระยะแรกจะมุ่งเน้นในประเทศก่อน โดยขณะนี้อยู่ระหว่างศึกษา ยังไม่ได้ตัดสินใจเข้าร่วมลงทุนกับรายใด
“ตอนนี้โครงการฟินเทคของธนาคารกรุงเทพมีหลายแบบ ส่วนจะเริ่มต้นที่ฟินเทคประเภทใดนั้น ยังพิจารณาอยู่ว่ามีบริการใดที่ข้องเกี่ยวกับฟินเทค รวมไปถึงบริการที่ไม่ใช่การเงิน (นันไฟแนนเชียล) เน้นทำความเข้าใจกับลูกค้าให้ดีขึ้น เช่น บิ๊กดาต้า” นายชาติศิริ กล่าว
ขณะเดียวกัน ธนาคารกรุงเทพได้จัดตั้งทีมนวัตกรรม (Innovation Team) ขึ้น มีตัวแทนจากหลายสายงานเข้าร่วมสนับสนุนในช่วงนี้ที่อยู่ระหว่างการเปลี่ยนผ่าน ควบคู่กับการลงทุนเปลี่ยนแพลตฟอร์มระบบไอที ทั้งระบบภายในและส่วนที่ให้บริการลูกค้า รองรับบริการทางการเงินที่เข้าสู่รูปแบบดิจิทัล และโจทย์ใหม่จากการเข้ามาของฟินเทค
อย่างไรก็ดี ประเมินว่าธนาคารจะต้องใช้งบประมาณลงทุนเพื่อพัฒนาเทคโนโลยีเพิ่มขึ้นบ้าง แต่ยังอยู่ในกรอบงบประมาณด้านไอทีที่ธนาคารกำหนดไว้ 4,000-5,000 ล้านบาท/ปี โดยแผนปรับปรุงด้านไอทีแบ่งออกเป็น 3 ส่วน ประกอบด้วย ส่วนที่เกี่ยวข้องกับการบริการทางการเงิน (Financial Service Area) ระบบที่ไม่ใช่บริการทางการเงิน (Non Financial Area) และระบบไอทีภายใน 
“การใช้งบลงทุนเพิ่มขึ้นบ้างแต่อยู่ในประมาณการต่างๆ ที่ทำไว้อยู่แล้ว ส่วนตัวมองว่างบไอทีอาจจะไม่เพิ่มขึ้น เพราะในอนาคตเทคโนโลยีอาจจะมีราคาถูกลงกว่าปัจจุบัน” นายชาติศิริ กล่าว
นายชาติศิริ กล่าวว่า ธนาคารมองเห็นโอกาสที่จะนำฟินเทคมาเพิ่มขีดความสามารถในการบริการลูกค้า โดยเฉพาะลูกค้าธุรกิจ เพิ่มความสะดวกสบาย พัฒนาบริการรูปแบบใหม่ และนำมาปรับปรุงระบบภายในให้มีประสิทธิภาพสูงขึ้น อย่างไรก็ดี ไม่ว่าฟินเทคจะกระทบกับธุรกิจธนาคารหรือไม่ ธนาคารก็ต้องมีการปรับปรุง ทั้งการใช้เทคโนโลยีให้เป็นประโยชน์ ปรับปรุงการทำงานภายใน ปรับปรุงการเชื่อมโยงในการให้บริการลูกค้าได้ดีขึ้น
สำหรับกลุ่มพันธมิตร R3 (R3Consortium) เกิดขึ้นจากการรวมกลุ่มของผู้เชี่ยวชาญด้านฟินเทคจำนวนมาก ทั้งในกลุ่มอุตสาหกรรมการเงิน ผู้เชี่ยวชาญด้านเทคโนโลยี และผู้ประกอบการเทคโนโลยีรุ่นใหม่ โดยมีสถาบันการเงินชั้นนำของโลกกว่า 55 แห่งเป็นสมาชิก และธนาคารกรุงเทพถือเป็นองค์กรและธนาคารแห่งแรกของไทยที่เล็งเห็นวิสัยทัศน์และเข้าร่วมเป็นสมาชิกในกลุ่มดังกล่าว โดยมีวัตถุประสงค์หลักเพื่อความร่วมมือในการพัฒนานวัตกรรม แอพพลิเคชั่น และเทคโนโลยีทางการเงินใหม่ๆ สำหรับรองรับอุตสาหกรรมการให้บริการทางการเงินในอนาคต